Π. ΠΑΥΛΟΠΟΥΛΟΣ: Κύριε Πρόεδρε, μέλη του Προεδρείου της ΚΕΔΚΕ, κύριε εκπρόσωπε της Τοπικής Αυτοδιοίκησης του Α΄ βαθμού αλλά και του Β΄ βαθμού όσοι είστε εδώ, χρόνια πολλά, σε αυτή τη σημαντική χρονιά, εκλογική χρονιά για την Τοπική Αυτοδιοίκηση, αλλά και χρονιά που σηματοδοτούνται αποφάσεις, οι οποίες έχουν τεράστιες επιπτώσεις στο μέλλον της Τοπικής Αυτοδιοίκησης. 


Θέλω να σας ευχαριστήσω θερμά γιατί πεντέμισι ολόκληρα χρόνια πορευτήκαμε μαζί σε έναν δύσκολο δρόμο και θέλω να σας πω ότι φιλοδοξία μου ανθρώπινη αλλά και θεσμική, ήταν να ολοκληρώσουμε αυτή την πορεία με μια κυβέρνηση που είχε ως στόχο αυτή τη Διοικητική Μεταρρύθμιση, την οποία πολλές φορές συζητήσαμε. Είναι το κύριο θέμα αυτού του συνεδρίου και είναι μια ιστορική καμπή για την Τοπική Αυτοδιοίκηση. 


Θέλω όμως να σας πω – όπως σας μίλησα ειλικρινά και από καρδιάς όταν πορευτήκαμε μαζί τα πεντέμισι χρόνια – ότι οι μεγάλες τομές και οι μεγάλες αποφάσεις γίνονται μόνο μέσα από μεγάλες αλήθειες και μεγάλες προσπάθειες. Ποτέ τα μεγάλα λόγια δεν οδήγησαν σε μεταρρυθμίσεις και φοβάμαι, λυπούμαι να το πω, ότι αν επιχειρηθεί τώρα αυτή η μεταρρύθμιση με τους όρους τους οποίους έχουμε προ οφθαλμών, τότε θα μείνουμε ξανά στα λόγια.


Για αυτό θα κάνω μια μικρή αναδρομή στο παρελθόν, το οποίο δεν το αναφέρω εδώ για να ξυπνήσω μνήμες, αλλά γιατί το παρελθόν διδάσκει και ιδίως στην ιστορία των θεσμών πρέπει να σεβόμαστε την ιστορία γενικότερα και την πορεία της, γιατί μέσα από αυτή μπορούμε να αποφύγουμε λάθη τα οποία έγιναν πριν. Μίλησα για μεγάλες αλήθειες και είμαι εδώ υποχρεωμένος να τις πω, όχι για να υπερασπιστώ ένα έργο, αλλά γιατί πρέπει να ξέρουμε πώς ξεκινήσαμε και πού βρισκόμαστε.


Κυρίες και κύριοι σύνεδροι, γνωρίζετε πολύ καλά ότι το 2004 ανέλαβε η τότε κυβέρνηση τα καθήκοντά της και εγώ ως Υπουργός Εσωτερικών, έχοντας την πορεία δύο μεταρρυθμίσεων, που είχαν στην κυριολεξία – και το ξέρετε – αποτύχει, και γνωρίζετε τους λόγους που είχαν αποτύχει και η μεταρρύθμιση στη Νομαρχιακή Αυτοδιοίκηση και η μεταρρύθμιση στην Τοπική Αυτοδιοίκηση Α΄ βαθμού. Μιλάω για τον Καποδίστρια. 


Σε ότι αφορά τον Καποδίστρια, είναι γνωστό τι συνέβη. Ήταν αναγκαίο να γίνει μια αναβάθμιση της Τοπικής Αυτοδιοίκησης μέσα από συνενώσεις. Είχα πει και τότε ως εκπρόσωπος της ΝΕΑΣ ΔΗΜΟΚΡΑΤΙΑΣ, κοινοβουλευτικός εκπρόσωπος στη Βουλή, ότι δεν έπρεπε να προχωρήσει η τότε κυβέρνηση του ’98 στον Καποδίστρια, διότι ήταν παντελώς ανέτοιμη να αντιμετωπίσει το σκέλος το οικονομικό και το σκέλος των υποδομών. Ο τότε Υπουργός Εσωτερικών, ο κύριος Αλέκος Παπαδόπουλος, μου είπε ότι τον είχαν διαβεβαιώσει ότι επρόκειτο να του δώσουν πάνω από 3 δισεκατομμύρια ευρώ – τότε είχαμε δραχμές – Επιχειρησιακό Πρόγραμμα. Δεν τα πήρε ποτέ. Το αποτέλεσμα είναι ότι έγιναν τεχνητές συγκολλήσεις, ένα Επιχειρησιακό Πρόγραμμα περίπου – αν δόθηκε όπως δόθηκε – 1,5 δισεκατομμυρίων ευρώ, τόσο ήταν για 7 ολόκληρα χρόνια και ένα πρόγραμμα το οποίο δόθηκε υπό πλήρη αδιαφάνεια. Λυπούμαι, αλλά εσείς το ξέρετε. Site δεν υπήρξε. Κανείς δεν ήξερε από εσάς, ιδίως σε ότι αφορά τις οριζόντιες δράσεις, τι έγινε. 

Το ίδιο έγινε και στη Νομαρχιακή Αυτοδιοίκηση. Τεχνητά μετονομάστηκαν οι Νομαρχίες σε Οργανισμούς Τοπικής Αυτοδιοίκησης. Καμία υποδομή, κανένας πόρος, τίποτα σε ότι αφορά το προσωπικό. Το αποτέλεσμα, ξέρετε, ότι η Τοπική Αυτοδιοίκηση μέχρι το 2004 βρισκόταν σχεδόν σε κατάσταση οικονομικής κατάρρευσης. Χρειάστηκε να κάνουμε μαζί – και σας ευχαριστώ για αυτό – αυτή τη μεγάλη προσπάθεια ανάταξης των οικονομικών και την ξέρετε. 

Στον Α΄ βαθμό έγινε ο ΘΗΣΕΑΣ. Για 5 χρόνια έδωσε και δίνει αυτή τη στιγμή 3,5 δισεκατομμύρια ευρώ υπό πλήρη διαφάνεια, όταν και το τελευταίο ευρώ το οποίο δινόταν, είναι στο site του ΘΗΣΕΑ. Έγινε ο Κώδικας Δήμων και Κοινοτήτων. Ένας σύγχρονος Κώδικας και είπαμε να χτίσουμε πάνω σε αυτό για να προχωρήσουμε στην επόμενη μεταρρύθμιση.

Είναι και κάτι άλλο που θέλω να σας θυμίσω. Επειδή σας λένε και το ανέχεστε – λυπάμαι να το πω αυτό το πράγμα, αλλά πρέπει να αμυνθείτε σε αυτό – ότι η Τοπική Αυτοδιοίκηση ιδίως του Α΄ βαθμού είναι πηγή διαφθοράς και είστε πρωταθλητές στην διαφθορά. Γνωρίζετε ότι από 1ης Ιουλίου του 2005 θεσπίστηκε ο προληπτικός έλεγχος δαπανών από το Ελεγκτικό Συνέδριο, που μπορεί να σας δημιουργεί κάποια προβλήματα γραφειοκρατικά πολλές φορές, αλλά είναι ο θώρακας που ποτέ δεν είχατε προηγουμένως και κάνατε σημαντικά βήματα που τα αναγνώρισε ο Συνήγορος του Πολίτη, τα αναγνώρισε το Σώμα Επιθεωρητών Ελεγκτών Δημόσιας Διοίκησης, το αναγνώρισε επίσης – και το γνωρίζετε – και ο Γενικός Επιθεωρητής Δημόσιας Διοίκησης. 

Έχετε κάνει σημαντικά βήματα και δεν μπορεί να επιτρέπετε στον οποιονδήποτε, όταν ξέρετε ότι αγωνιστήκατε για αυτό χωρίς μέσα πολλές φορές, να μιλάνε για διαφθορά, όταν ξέρετε ότι ναι, υπάρχουν περιπτώσεις διαφθοράς, αλλά οι περισσότερες από τις περιπτώσεις που αναφέρουν, είναι τυπικές παραβάσεις που αναγκάζεστε να κάνετε γιατί δεν έχετε δυνατότητες άλλες να προενεργήσετε. Τα ίδια έλεγε και στη Νομαρχιακή Αυτοδιοίκηση. Πενταπλασιάστηκαν οι πόροι μέσα σε 3 χρόνια με το νόμο 3345, 109 εκατομμύρια ευρώ ήταν ο προϋπολογισμός της Νομαρχιακής Αυτοδιοίκησης το 2004 και πάνω από 600 εκατομμύρια είναι στον προϋπολογισμό του 2009. Πώς έγιναν αυτά; Δεν υπήρχαν πόροι. 

Ετοίμασε τον Κώδικα, ο οποίος έμεινε στο Γενικό Λογιστήριο και αυτή τη στιγμή βρίσκεται ακόμη εκεί, αλλά ετοιμάσαμε από το 2004 μέχρι το 2009 τις βάσεις, τις αντιρρήδες, όπως σας έλεγα, για να στηριχτούμε πάνω σε αυτές για να κάνουμε την μεταρρύθμιση, γιατί αλλιώς θα ξεκινήσουμε και πάλι μεταρρυθμίσεις στυλ Νομαρχιακής Αυτοδιοίκησης, στυλ Καποδίστρια και δεν ταιριάζει στην Τοπική Αυτοδιοίκηση σε αυτή την κρίσιμη καμπή αυτό το πράγμα. 

Θυμάστε ότι αρχίσαμε να συζητάμε για την μεταρρύθμιση το 2008. Τότε λόγω της οικονομικής κρίσης, ενώ είχαμε καταλήξει σε βασικές γραμμές και στα θεσμικά και στην Μητροπολιτική Αυτοδιοίκηση και στην Χωροταξία, το ίδιο είχε γίνει και με τη Νομαρχιακή Αυτοδιοίκηση, είχαμε πει ότι χρειάζονται πόροι, χρειάζονται υποδομές, χρειάζονται νέες αντιρρήδες, για να μην καταλήξουμε στα ίδια και συμφωνήσαμε ότι λόγω της οικονομικής κρίσης, όταν ήταν αδύνατο να αυξήσουμε τους πόρους, έπρεπε πρώτα να επιστραφούν όλα εκείνα τα οποία είχαν παρακρατήσει ιδίως οι κυβερνήσεις του ΠΑΣΟΚ προηγουμένως – κατά τους υπολογισμούς του κυρίου Κουκουλόπουλου τότε ένα δισεκατομμύριο τετρακόσια έντεκα εκατομμύρια ευρώ παρακρατήσεις – και είχαμε πει να σταματήσουμε την μεταρρύθμιση προς το παρόν, να επιστραφούν τα παρακρατηθέντα και να δούμε την μεταρρύθμιση όταν θα είχαμε τις αντιρρήδες από πλευράς οικονομικής, από πλευράς υποδομών, από πλευράς προσωπικού ολοκληρώσει, για να προχωρήσουμε. 

Αυτά συμφωνήσαμε και στην Θεσσαλονίκη και εδώ στην Αθήνα και ξέρετε ότι αυτή τη στιγμή που μιλάμε ξεκίνησε η απόδοση των παρακρατηθέντων, η πρώτη δόση δόθηκε και πρέπει να δοθεί και η δεύτερη, τα 214 εκατομμύρια ευρώ 31 Ιανουαρίου αυτή τη στιγμή. Φοβάμαι όμως ότι και αυτό ακόμα το βήμα που ήταν απαραίτητο για να ξεκινήσουμε την συζήτηση και αυτό είναι μετέωρο. Το μετέωρο βήμα του κυρίου Παπανδρέου και του νυν Υπουργού Εσωτερικών, όταν είναι γνωστό ότι μέσα σε 3 μήνες διακυβέρνησης, υπάρχουν νέα παρακρατηθέντα ύψους 331 εκατομμυρίων ευρώ. Μέσα σε αυτή την ατμόσφαιρα συζητάμε για μεταρρυθμίσεις, συζητάμε για Διοικητική Μεταρρύθμιση.

Εγώ δεν θα κάνω τίποτα άλλο, κυρίες και κύριοι σύνεδροι, αλλά θα θυμίσω, γιατί άκουσα το πρωί τον πριν αρχηγό της αξιωματικής αντιπολίτευσης και νυν Πρωθυπουργό και τον Υπουργό Εσωτερικών, να μιλάνε και να ισοπεδώνουν τα πάντα στο τι είχε συμβεί πριν, να ξεχνάνε ότι ήταν υπό κατάρρευση επί ΠΑΣΟΚ η Τοπική Αυτοδιοίκηση και ανατάχθηκε από την κυβέρνηση Καραμανλή, να ξεχνάνε τις δεσμεύσεις που είχαν αναλάβει οι ίδιοι και τις προϋποθέσεις που είχαν θέσει για να υπάρξει μεταρρύθμιση και να μιλάνε και να λένε: είμαστε έτοιμοι για την μεταρρύθμιση. 

Χαίρομαι που βρίσκεται εδώ ο κύριος Γιώργος Ντόλιος, να του ευχηθώ καλή πορεία στο Υπουργείο Εσωτερικών και να του πω σαν αυτοδιοικητικός, ότι πρέπει πραγματικά να σκύψει πάνω από το πρόβλημα τούτη την κρίσιμη ώρα, έχοντας και την γνώση της εμπειρίας την οποία κουβαλάει μέσα του. 

Κυρίες και κύριοι σύνεδροι, θα σας καθυστερήσω 3 λεπτά επιπροσθέτως, για να σας πω τι είχε πει ο κύριος Παπανδρέου στην Κυλλήνη και στην Θεσσαλονίκη. Στην Κυλλήνη, όταν είχαμε αρχίσει να συζητάμε για την μεταρρύθμιση και στην Θεσσαλονίκη στην συνέχεια όταν κουβεντιάσαμε ότι πρέπει να σταματήσουμε προς το παρόν, να αναστείλουμε την μεταρρύθμιση, γιατί οι συνθήκες δεν ήταν ώριμες ακόμα. 

Γιώργος Παπανδρέου, Κυλλήνη, 14-11-2007, ετήσιο τακτικό συνέδριο της ΚΕΔΚΕ: 

Θέλω να προειδοποιήσω την κυβέρνηση να μην επιχειρήσει μια νέα εξαπάτηση της Τοπικής Αυτοδιοίκησης και των πολιτών με ένα νόμο που θα επιχειρήσει αποσπασματικά την διοικητική συνένωση των ΟΤΑ, χωρίς ένα συνολικό σχέδιο Διοικητικής Μεταρρύθμισης, χωρίς τις οικονομικές και άλλες προϋποθέσεις και τα προγράμματα που θα συνοδεύουν αυτή τη μεγάλη μεταρρύθμιση, όπως είναι η χωροθέτηση μετά από εθνικό διάλογο, η χρηματοδότηση υποδομών και λειτουργικών δαπανών, η στελέχωση και οργάνωση των υπηρεσιών. 

Υπάρχουν πόροι, αλλά οι πόροι σήμερα συγκεντρώνονται στο μεγάλο τους ποσοστό στο κεντρικό κράτος, όταν σε άλλες χώρες το 30% μέχρι και το 90% πολλές φορές του φόρου εισοδήματος πηγαίνει στην Αυτοδιοίκηση, για  να μπορούν να έχουν πραγματικά όχι μόνο αρμοδιότητες, αλλά και ουσιαστική πολιτική στήριξη και σχεδιασμό. Εμείς τέτοιες προτάσεις μπορούμε να στηρίξουμε. Δηλαδή από το 30% μέχρι το 90% του φόρου εισοδήματος στην Τοπική Αυτοδιοίκηση.

Κύριος Παπανδρέου, το τονίζω, Κυλλήνη 14-11-2007 και στην Θεσσαλονίκη, όταν ακριβώς εκεί πλέον έθεσε, εντός εισαγωγικών, την κυβέρνηση Καραμανλή και εμένα προσωπικά προ των ευθυνών της, να μην ξεκινήσει η μεταρρύθμιση.

Είναι προφανές ότι πριν από την έναρξη μιας νέας διοικητικής μεταρρυθμιστικής προσπάθειας, δεν μπορεί παρά να αντιμετωπιστούν τα σημερινά οικονομικά προβλήματα της Αυτοδιοίκησης. Θεωρούμε αναγκαία και επιτακτική την χρηματοδότηση της Αυτοδιοίκησης με την διεύρυνση των κεντρικών αυτοτελών πόρων. Την απόδοση όλων των παρακρατηθέντων, τόσο των προηγούμενων ετών όσο και του τρέχοντος έτους. 

Προϋπόθεση πριν καν ξεκινήσουμε για οτιδήποτε, να δοθούν τα παρακρατηθέντα, να θεσμοθετηθούν νέοι πόροι, να υπάρξει Ειδικό Επιχειρησιακό, να υπάρξει εθνικός διάλογος σε ότι αφορά την Χωροταξία. Να υπάρξουν υποδομές, να υπάρξει προσωπικό, γιατί μόνο αν στηριχτείς πάνω εκεί είναι δυνατό να κάνεις μεταρρύθμιση, που την επομένη, ιδίως στον Β΄ βαθμό που θα πάρει ένα κομμάτι του ΕΣΠΑ, θα μπορεί να το διαχειριστεί. 

Είχε δίκιο τότε ο κύριος Παπανδρέου, για αυτό έντιμα απέναντί σας και επειδή είχαμε ανατάξει τα οικονομικά αλλά για αυτούς τους βαθμούς, αλλά δεν μπορούσαμε λόγω της οικονομικής κρίσης να προχωρήσουμε περισσότερο, είπαμε να ξεκινήσουμε την απόδοση των παρακρατηθέντων – το επαναλαμβάνω – να ξεκινήσουμε την προσπάθεια και όταν μέσα από την οικονομική κρίση που κάποια στιγμή θα έληγε, θα είμαστε έτοιμοι και για τους νέους πόρους, τότε να προχωρήσουμε.

Ρωτώ λοιπόν τον σημερινό Πρωθυπουργό και τον Υπουργό Εσωτερικών, μίλησε για Χωροταξία. Είχε θέσει ως προϋπόθεση εθνικό διάλογο για την Χωροταξία. Πού είναι ο εθνικός διάλογος; Πότε θα γίνει και πώς; Πώς τον εννοεί; Αυτός ο αριθμός των 370 τι εννοεί; Είπε το πρωί ότι δεν υπάρχει τίποτα, ξεκινάμε τον διάλογο εδώ και τώρα, αλλά πριν. Δεν θα γίνει ο διάλογος ύστερα από την ψήφιση του σχετικού νόμου. Δεν μπορεί. Είπε ο κύριος Ραγκούσης και ο κύριος Παπανδρέου, είπαν για Ειδικό Επιχειρησιακό ανάλογο με εκείνο το οποίο είχε υπάρξει πριν. Αν είναι να κάνουν ότι έκαναν με τον Καποδίστρια, τότε αντιλαμβάνεστε τι θα συμβεί. 

Εδώ και με το ΘΗΣΕΑ με διπλάσια χρήματα και ακόμα αγκομαχάτε και το γνωρίζετε, αλλά το τονίζω, για να προχωρήσουμε θα πρέπει να υπάρξει αυτό το Ειδικό Επιχειρησιακό και να μιλήσουμε για πραγματικούς πόρους πάνω από αυτούς που έχει ο ΘΗΣΕΑΣ σήμερα. Γιατί αυτό είχαμε πει προηγουμένως. Γιατί άκουσα και το περίφημο, θα βρεθούν – λέει – νέοι πόροι, 600 περίπου εκατομμύρια ευρώ από το ΕΣΠΑ. Καλά, δεν γνωρίζουν στην κυβέρνηση ότι το ΕΣΠΑ είναι το Εθνικό Στρατηγικό Πλαίσιο Αναφοράς, είναι Κοινοτικό Πλαίσιο και δεν συνιστά νέους πόρους της Τοπικής Αυτοδιοίκησης, αλλά συνιστά πλαίσιο αναφοράς το οποίο έχει τους δικούς του κανόνες διαχείρισης, που δεν μπορείτε ακόμα λόγω έλλειψης υποδομών να διαχειριστείτε, για αυτό κάναμε την ΔΗΜΟΣ Α.Ε. και τη ΝΟΜΟΣ Α.Ε.;

Άρα λοιπόν, πριν από την μεταρρύθμιση πρέπει να απαιτήσετε – όπως είχατε απαιτήσει από την κυβέρνηση Καραμανλή – Ειδικό Επιχειρησιακό με συγκεκριμένους πόρους, οι οποίοι είναι αυτοτελείς πόροι και μάλιστα με βάση τις προτάσεις που είχε πει ο κύριος Παπανδρέου. Παραδείγματος χάρη, φόρο εισοδήματος. Υποδομές. Με ποιες υποδομές μπορείτε να προχωρήσετε σε έναν επόμενο βαθμό; Προσωπικό. Δεν γνωρίζουμε ότι για τον Β΄ ιδίως βαθμό Τοπικής Αυτοδιοίκησης, είναι η ίδια η ΕΝΑΕ με τους ανθρώπους διακομματικά την εποχή εκείνη, που μου είχαν πει ότι τουλάχιστον 1.500 νέοι τεχνοκράτες σε επίπεδο διευθυντικό – διοικητικό, χρειάζονται για να μπορέσει να επωμιστεί η ΕΝΑΕ τότε, ο Β΄ βαθμός Τοπικής Αυτοδιοίκησης, όλη αυτή τη μεταρρύθμιση;

Εάν προχωρήσουμε αυτή τη στιγμή με τους σημερινούς όρους στην μεταρρύθμιση, τότε απλώς και μόνο θα έχουμε κάνει κάτι το οποίο δεν θα έχει νόημα. Να είστε βέβαιοι για αυτό και δεν δημιουργούνται οι μεγάλες μεταρρυθμίσεις με τα ωραία ονόματα, γιατί θα φτάσουμε να μιλάμε για Καλλικράτη, αλλά στο τέλος θα ζητάτε να δείτε ποιος θα πληρώσει το μάρμαρο. Αυτή είναι η πραγματικότητα.

Ζητάω λοιπόν και ζητάμε όλοι μαζί, εν ονόματι αυτής της πορείας την οποία ακολουθήσαμε, να συμβάλλουμε όλοι στην μεταρρύθμιση που είναι αναγκαία. Να διασφαλίσουμε όμως εκείνα που απαιτούνται προηγουμένως και αυτό το οφείλουμε όλοι στην Τοπική Αυτοδιοίκηση, για να πάψει να είναι ο παρρίας που τον παριστάνουν σήμερα. Για να πάψει να αισθάνεται ότι προσβάλλεται κάθε φορά και προσβάλλεται πράγματι όταν της μιλάνε και της λένε ότι είναι πρωταθλήτρια διαφθοράς. Για να μπορέσει να ασκήσει πραγματικές αρμοδιότητες και όχι να της φορτώνουν τις αρμοδιότητες χωρίς πόρους, για να αποτελεί το άλλοθι της αμηχανίας των κυβερνήσεων.

Γνωρίζετε πως ότι μπόρεσα να κάνω στην συγκυρία την οικονομική που βρέθηκε, έκανα. Γνωρίζετε τις οικονομικές προσπάθειες που έγιναν και τα υπόλοιπα βήματα. Συνήθως, όταν δεν περιβάλεις με την χρυσόσκονη της επικοινωνίας τις προσπάθειές σου, οι προσπάθειες αυτές δεν φαίνονται προς τα έξω. Απευθύνομαι όμως σε ανθρώπους που ζήσαμε πολλά μαζί και ξέρω ότι γνωρίζετε τα βήματα που έγιναν. Ξέρω ότι γνωρίζετε την όλη προσπάθεια. Είναι η ώρα να υπερασπιστούμε αυτή την προσπάθεια για το μέλλον της Τοπικής Αυτοδιοίκησης, είναι ώρα να θέσουμε όλους προ των ευθυνών τους και να τους εξηγήσουμε ότι οι κυβερνήσεις κρίνονται από την συνέπεια μεταξύ λόγων και έργων. 

Αυτά δεσμεύτηκε η κυβέρνηση η σημερινή ως αντιπολίτευση, είναι ώρα να τα κάνει. Βρήκε εύφορο το έδαφος, γιατί το είχαμε προετοιμάσει από πλευράς ουσίας των μεταρρυθμίσεων, καιρός είναι να προχωρήσουμε στον δημοκρατικό διάλογο για να ολοκληρώσουμε την μεταρρύθμιση όταν τα μέσα και οι πόροι θα είναι έτοιμοι. Ως τότε, καλύτερα να ετοιμάσουμε – όπως είπα – την πορεία μας, παρά να παίρνουμε αποφάσεις οι οποίες σε καμιά περίπτωση δεν πρόκειται να αποδώσουν, αλλά θα είναι άλλοθι μεταρρυθμίσεων και όχι πραγματικές μεταρρυθμίσεις.

Σας ευχαριστώ πολύ και να θυμάστε ότι και από τη νέα θέση του Βουλευτή της αξιωματικής αντιπολίτευσης, θα είμαι εδώ, κοντά σας, πέρα και έξω από κομματικές γραμμές, για να συμπαρασταθώ σε έναν αγώνα τον οποίο ένιωσα, τον οποίο πόνεσα και τον οποίο θα συνεχίσω μαζί σας.

Σας ευχαριστώ πολύ.

